Springbokke: Drie beseerdes, twee o.20s by oefenkampDamian Willemse – na oefenkamp genooi (Foto: Twitter @Junior Springboks) Twee ervare stutte en ŉ Bokkaptein is die drie Springbokke met toetservaring wat weens hul beserings nie in die afgelope vier toetse kon speel nie, maar nou na die Springbok-oefenkamp in Stellenbosch genooi is. Die oefenkamp begin reeds dié week, ŉ maand voor die eerste toets in die Rugbykampioenskap teen Argentinië op 18 Augustus in Durban. Eben Etzebeth, wat die Bokke verlede jaar in 11 toetse aangevoer het, sal saam met die Sharks se stut Coenie Oosthuizen en Trevor Nyakane van die Bulls inval by die groep van 22 wat ook vyf spelers insluit wat nog nie toetsrugby gespeel het nie. Oosthuizen is verlede jaar in die eerste minuut in die toets teen Ierland in Dublin met ŉ kniebesering van die veld en het sedertdien nog nie weer rugby gespeel nie. Onder die vyf nuwelinge is Salmaan Moerat en Damian Willemse, onderskeidelik die kaptein en die onderkaptein van die Junior Springbokke wat vanjaar in Frankryk derde in die o.20-Wêreldkampioenskap geëindig en die jong All Blacks oortuigend met 42-30 getroef het. Die ander drie “nuwelinge” is die twee losvoorspelers, Marco van Staden van die Bulls en die Stormers se Cobus Wiese (wat ook slot kan speel) en die Stormers se gereelde slot voor sy besering, JD Schickerling. Van Staden het vanjaar as baljagter en ook as baldraer werklik beïndruk. Net so Wiese, die Upingtonse boorling wat hier teen die einde vir die Stormers slot moes speel en met sy werkywer en inklimrugby indruk gemaak het. Spelers van die Sharks en die Lions, wat die naweek nog by die Superreeks betrokke is, sal by die oefenkamp aansluit sodra hulle nie meer verpligtinge in die Superreeks het nie. Oefengroep ‒ Agterspelers Damian de Allende (Stormers), Warrick Gelant (Bulls), Jesse Kriel (Bulls), Embrose Papier (Bulls), Handré Pollard (Bulls), Ivan van Zyl (Bulls), Damian Willemse (Stormers). Voorspelers Pieter-Steph du Toit (Stormers), Eben Etzebeth (Stormers), Steven Kitshoff (Stormers), Siya Kolisi (Stormers), Wilco Louw (Stormers), Frans Malherbe (Stormers), Bongi Mbonambi (Stormers), Salmaan Moerat (Stormers), Sikhumbuzo Notshe (Stormers), Trevor Nyakane (Bulls), Coenie Oosthuizen (Sharks), JD Schickerling (Stormers), RG Snyman (Bulls), Marco van Staden (Bulls), Cobus Wiese (Stormers).